รัฐบาลขยายเวลาลดราคาพลังงานช่วยเหลือประชาชน พร้อมประเมินสถานการณ์เพื่อออกมาตรการช่วยเหลืออย่างต่อเนื่อง
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยในรายการ รัฐบาลเล่าเรื่อง กับทีมนารีสโมสร ถึงมาตรการช่วยเหลือประชาชนของรัฐบาล ว่า คณะรัฐมนตรีได้อนุมัติขยายเวลาการลดภาษีสรรพสามิตน้ำมันดีเซล 5 บาท/ลิตร ต่อไปอีก 6 เดือน ตั้งแต่ 16 กันยายน 2565 ถึง 15 มีนาคม 2566 การขยายระยะเวลาการช่วยเหลือด้านราคาก๊าซ LPG โดยลดราคาให้กับร้านค้าหาบเร่แผงลอย และผู้ที่ถือบัตรสวัสดิการแห่งรัฐไม่เกิน 100 บาท/เดือน และส่วนลดก๊าซหุงต้มแก่ผู้มีรายได้น้อย ไม่เกิน 100 บาท/คน/3 เดือน โดยดำเนินการในเดือน ตุลาคม - ธันวาคม 2565  มาตรการนี้จะมีผู้ได้รับความช่วยเหลือประมาณ 5.5 ล้านคน มาตรการช่วยเหลือค่าไฟฟ้า โดยลดค่า FT สำหรับผู้ใช้ไฟฟ้าที่อยู่อาศัยและใช้ไฟไม่เกิน 500 หน่วยต่อเดือน เป็นระยะเวลา 4 เดือน ตั้งแต่เดือนกันยายน - ธันวาคม 2565 ทั้งนี้รัฐบาลเห็นว่า สถานการณ์ระหว่างรัสเซียกับยูเครน ได้ส่งผลกระทบต่อราคาพลังงาน การขยายระยะเวลาลดภาษี เพื่อช่วยแบ่งเบาภาระประชาชนยังคงมีความจำเป็นอยู่ โดยรัฐบาลจะมีการประเมินสถานการณ์ทุกๆ 3 เดือน เพื่อออกมาตรการช่วยเหลือประชาชนอย่างต่อเนื่อง